Departement en dagmoeder aanspreeklik vir dood van baba - Jy en die RegJy en die Reg
Tuis › Artikels › Departement en dagmoeder aanspreeklik vir dood van baba
Departement en dagmoeder aanspreeklik vir dood van baba
Departement en dagmoeder aanspreeklik vir dood van 'n baba by ongeregistreerde dagsorgsentrum
In hierdie artikel word gekyk na die aanspreeklikheid van die Provinsiale Departement van Maatskaplike Ontwikkeling vir die dood van 'n kind by 'n dagsorgsentrum. Die aanspreeklikheid was ter sake in die hofsaak van Barley and Another v Moore and Another  3 All SA 799 (WCC) in die Wes-Kaap in 2017.
Die eerste verweerder, Moore, was 'n dagversorger wat vir Ava, 'n baba vyf-en-'n-half maande oud, in haar sorg gehad het. Sy het die slapende kind op 'n bed in die slaapkamer gelos om vir haar 'n bottel te gaan maak. Toe sy na 45 minute terugkom, het sy gevind die baba het uit die bed geval en op die vloer dood gelê. Gevolglik het die baba se ouers vir beide Moore en die Provinsiale Departement van Maatskaplike Ontwikkeling gedagvaar.
Die oppasser is gedagvaar omdat sy nie behoorlik na die baba omgesien het terwyl die baba onder haar beheer en toesig was nie. Die Departement is gedagvaar weens die verbreking van die verpligting ingevolge die Grondwet en die Kinderwet om dagsorgsentrums behoorlik te reguleer en beheer.
Dit het geblyk dat die dagsorgsentrum nie geregistreer was nie en dat die spesifieke versorger, Moore, ook nie gekwalifiseer of opgelei was om hierdie dagsorgdienste te lewer nie.
Die hof het bevind dat die waarskynlike oorsaak van die dood van die baba was dat sy van die bed afgerol en versmoor het, nadat sy sonder toesig agtergelaat is en sonder dat Moore vooraf die baba op 'n veilige plek gesit het.
Die hof het bevind dat die Departement se verpligting was om die beskerming en die bevordering van kinders ooreenkomstig Artikel 28 van die Grondwet te verseker en te bevorder. Die Departement het 'n plig gehad om toe te sien dat die dagsorgsentrum se fasiliteite, dienste en programme goed bestuur en in stand gehou word.
Dit was verder van belang dat die Departement toesien dat die nodige registrasies in plek was. Hierdie sentrums moet geregistreer word om te verseker dat daar beheer is en dat die kwaliteit van die sentrums op standaard is. Verder moet hierdie registrasies plaasvind om toe te sien dat die personeel by al die sentrums behoorlik gekwalifiseerd is, soos vereis deur die basiese gesondheids- en veiligheidstandaarde van die Departement.
Die hof het aangevoer aan dat indien die Departement die versorger se aansoek goed nagegaan het en die perseel net een keer besoek het, sou die Departement besef het dat hierdie versorger nie opgelei was nie. Die Departement het hulle min gesteur aan al die reëls rondom veilige slaappraktyke. Die hof het die Departement baie kras op al hierdie punte en nog baie meer gekritiseer, omdat hulle nie hul funksies behoorlik nagekom het nie. Die hof het aangevoer dat die Departement dus sonder twyfel aanspreeklik was vir die baba se dood en dat die dood voorkom kon gewees het as hulle hul werk gedoen het.
Gevolglik is Moore sowel as die Departement gesamentlik en afsonderlik aanspreeklik gehou vir die verlies/skade, asook die koste. Die bepaling van die bedrag verskuldig is egter uitgestel.
Maak dus seker dat die dagsorg waarheen jy jou kind stuur, behoorlik geregistreer is en dat dit sodoende voldoen aan al die veiligheidstandaarde van die Departement van Maatskaplike Ontwikkeling. Rapporteer ook alle sentrums wat nie geregistreer is nie. Kinders se veiligheid is van kardinale belang.